上古之什补亡训传十三章 其七 十月之郊
唐·顾况

十月之郊，群木肇生。阳潜地中，舒达句萌。曀其蔚兮，不可以游息。乃熂蒺藜，乃夷荆棘。乃繇彼曲直，匠氏度思。登斧以时，泽梁蓁蓁。无或夭枝，有巨根蒂。生混茫际，呼吸群籁。万人挥斤，坎坎有厉。陆迁水济，百力殚弊。审方面势，姑博其制。作为公室，公室既成。禦燥湿风日，栋之斯厚。榱之斯密，如翼于飞。如鳞栉比，缭以周墉。墄以崇阶，俯而望之。矗与云齐，啸玞珷玞。藻井旋题，丹素之燝兮。椒挂之馥兮，高阁高阁。珠缀结络，金铺烂若。不集于鸟雀，绘事告毕。宾筵秩秩，乃命旨酒琴瑟。琴瑟在堂，莫不静谧。周环掩辟，仰不漏日。冬日严凝，言纳其阳。和风载升，夏日郁蒸。言用于阴，凉封飒兴。有匪君子，自贤不已。乃梦乘舟，乃梦乘车。梦人占之，更爽其居。炎炎则移，皎皎则亏。木实之繁兮，明年息枝。爰处若思，胡宁不尔思。